钦定古今图书集成/明伦汇编/人事典/第021卷 > 《图书编》 > 《肾脏图说》
## 钦定古今图书集成/明伦汇编/人事典/第021卷 > 《图书编》 > 《肾脏图说》

“肾水官也，左肾右肾，前对脐，傅著于脊。丈夫六十，肾
气衰，发堕齿落。气衰焦，经脉空虚。人之有肾，犹树之
有根。肾开窍于二阴，左为壬，右为癸，在形为骨，久立
损肾。肾脉出于涌泉。肾者，脏之本，精之处也。经于上
焦，荣于中焦，卫于下焦。肾之馀气，通于两窍，为液为
唾。邪气入肾则多唾。膀胱为肾府，耳为肾宫，肾气通”
则闻五音，肾病则耳聋骨痿也。肾合于骨，其荣发也，
肾之合也。骨痿不能起床者，肾气先死也。上主齿，齿
痛者，肾伤也。又主耳，耳不闻声者，肾亏也。人之骨痛
者，肾虚也。人之齿多龃者，肾弱也。人之齿龋者，肾有
风也。人之耳聋者，肾气壅也。人之多呵欠者，肾邪也。
人之腰不伸者，肾水枯也。人之色黄黑者，肾衰也。人
之容色光紫者，肾无病也。人之骨鸣者，肾羸也。肺邪
入肾，多病燥食辛以润之。肾坚食苦以弱之。又用苦
以泻之，咸以补之。禁无犯热食温衣，肾畏燥也。